0171.xml
مقبوضہ کشمیر میں بھارتی فوج کا دو بیگناہ نوجوانوں کے قتل کا اعتراف، 9اہلکاروں کے خلاف فرد جرم عائد
سری نگر ۔27 نومبر (اے پی پی) مقبوضہ کشمیرمیں بھارتی فوج نے رواں ماہ کی 3تاریخ کو ضلع بڈگام کے علاقے چھرگام میں دو بے گناہ نوجوانوں کے قتل کا اعتراف کرتے ہوئے53راشٹریہ رائفلز کے ایک جونیئر کمیشنڈ افسر سمیت نو اہلکاروں کے خلاف فرد جرم عائد کر دی ہے۔ کشمیر میڈیا سروس کے مطابق فیصل یوسف اور معراج الدین ڈار نامی نوجوانوں کواس وقت گولیاں مار کر قتل کیا گیا تھا جب وہ کار میں سفر کر رہے تھے۔ قتل کے اس اندوہناک واقعے کے خلاف مقبوضہ علاقے میں زبردست مظاہرے پھوٹ پڑے تھے۔بھارتی فوج کی نادرن کمانڈ کے جنرل افسر کمانڈنگ ان چیف لیفٹیننٹ جنرل ڈی ایس ہودا نے کہا ہے کہ وہ واقعے کی ذمہ داری واضح طور پر قبول کرتے ہیں۔ ایک اور فوجی افسر نے کہا کہ دو نوجوانوں کے قتل میں نواہلکاروں کو ملوث پایا گیا جن کے خلاف کورٹ مارشل کی سفارش کی گئی ہے۔ انہوں نے کہا کہ اس حوالے سے فائل ناردرن کمانڈ کے جنرل افسر کمانڈنگ کے پاس منظور ی کیلئے بھیج دی گئی ہے ۔ میڈیا رپورٹس کے مطابق تحقیقاتی افسر کے سامنے ستر سے زائد عینی شاہدین نے اپنے بیانات ریکارڈ کرائے ہیں۔
APP
27.11.14
0171p.xml
2کشمیری نوجوانوں کا قتل،9 بھارتی فوجیوں پر فرد جرم عائد بھارتی فوجیوں میں 1 جونیئر کمشنڈ افسر شامل،فوجیوں کے خلاف کارروائی فوجی عدالت میں کی گئ
سرینگر/ نئ دہلی(مانیٹرنگ ڈیسک) مقبوضہ کشمیر کے دارالحکومت سری نگر میں دو کشمیری نوجوانوں کے قتل کے الزام میں ایک جونیئر کمشنڈ افسر سمیت 9 بھارتی فوجیوں پر فرد جرم عائد کر دی گئ۔جمعرات کو بھارتی میڈیا کے مطابق سری نگر کے ضلع بڈگام میں کشمیری نوجوانوں کے قتل کا الزام ثابت ہونے پر 9 بھارتی فوجیوں پر فرد جرم عائد کی گئ۔بھارتی فوجیوں کے خلاف کارروائی فوجی عدالت میں کی گئ اور فوجیوں کو قانون کی خلاف ورزی کا مرتکب قرار پایا گیا۔بھارتی فوجیوں نے بڈگام میں ایک کار پر فائرنگ کر کے دو نو جوانوں کو شہید کر دیاتھا۔
daily_insaf
28.11.14